
„Prin Cristos, cu Cristos şi în Cristos, 

tie, Dumnezeule, Tată atotputernic, în unire cu Duhul Sfânt, 
toată cinstea si mărirea în toți vecii vecilor. Amin”. 
(Doxologia finală a canonului roman) 


Există o cale pe care Dumnezeu o străbate venind la noi şi pe care noi 
o străbatem întorcându-ne la Dumnezeu. Această cale nu o alegem noi, 
după bunul nostru plac, ci e trasată de însuşi Dumnezeu. Noi o cunoaştem 
din revelaţie, din Sf. Scriptură. Revelația ne spune că Dumnezeu este un 
Dumnezeu treimic. Tatăl vine la noi prin Fiul, în prezenţa Duhului Sfânt, 
iar noi străbatem în sens invers acelaşi traseu: ne întoarcem la Tatăl, prin 
Fiul, în prezenţa Duhului Sfânt. Întreaga structură a liturgiei ţine cont de 
această dublă mişcare pe un singur traseu. 

E un lucru clar faptul că în trăirea noastră zilnică şi în rugăciunea 
noastră liturgică simţul trinitar este foarte anemic. Ni s-a spus mereu la 
predici că Sf. Treime este adevărul cel mai profund şi cel mai nepătruns 
al credinţei noastre. Am auzit de nenumărate ori la predică exemplul cu 
sf. Augustin care, plimbându-se pe ţărmul mării şi chinuindu-se să 
înţeleagă misterul Sfintei Treimi vede un copil misterios cu o scoică în 
mână. „Ce faci ?” — îl întreabă. „Vreau să bag cu scoica aceasta toată apa 
mării în gaura pe care am făcut-o în nisip”. „N-o să reuşeşti”. „Nici tu 
n-o să reusesti să bagi în capul tău misterul nemărginit al Sfintei Treimi”. 
Ca atare, Sf. Treime rămâne un adevăr de credinţă abstract cu care nu are 
rost să-ţi baţi capul, care nu ar avea un impact deosebit în viaţa de fiecare 
ZI şi în trăirea liturgică. 

Şi încă ceva. În rugăciunea liturgică în mod obişnuit ne adresăm cu 
apelativul: Dumnezeule! Dar puţini ştiu că apelativul acesta se referă la 
prima Persoană a Sfintei Treimi, la Dumnezeu Tatăl. În loc de: 

Dumnezeule! putem spune: Tată! De aceea, pentru foarte mulţi creştini, 
Dumnezeul invocat în rugăciunea liturgică e mai puțin Dumnezeul 
creştin treimic: Tatăl, Fiul şi Duhul Sfânt, şi este mai mult Dumnezeul 
filosofilor, pe care raţiunea umană nu-l poate descoperi în trei Persoane 
sau este Dumnezeul Vechiului Testament care iarăşi nu a fost revelat ca 
fiind în trei Persoane. 


1. Sf. Treime în Noul Testament şi la Sfinţii Părinţi 


E necesar să aruncăm o privire asupra felului în care Noul Testament 
prezintă cele trei Persoane ale Sfintei Treimi, deoarece liturgia reflectă, 
în linii mari, modelul pe care îl oferă Sf. Scriptură. 

Sf. Scriptură nu este preocupată să prezinte în primul rând structura 
interioară, ontologică, a celor trei Persoane, să descrie ce este fiecare 
Persoană în ea însăşi, nici să descrie relațiile ad intra, intratrinitare dintre 
cele trei Persoane. Ci prezintă, în primul rând, ceea ce teologia numeşte 
„economia” trinitară, adică acţiunile celor trei Persoane ad extra, în afară, 
acţiunile extratrinitare, relaţiile lor cu lumea, intervenţiile, acţiunile 
fiecărei Persoane divine în istoria lumii şi în istoria fiecărui om în parte. 

Totuşi, nu putem spune că în Noul Testament nu avem indicaţii cu 
privire la natura intimă a celor trei Persoane divine; dar acestea sunt 
puţine şi nu ele deţin primul loc. 

În cărţile Noului Testament, găsim această schemă: totul ne vine — e 
vorba, în primul rând, de mântuirea noastră — de la Tatăl (a Patre), prin 
Fiul (per Filium), în Duhul Sfânt (în Spiritu Sancto). 

lată un exemplu din nenumăratele exemple care s-ar putea aduce. 
Apostolul Pavel scrie efesenilor: 


Binecuvântat să fie Dumnezeu, Tatăl Domnului nostru Isus Cristos care 
ne-a binecuvântat cu tot felul de binecuvântări duhovniceşti... El ne-a 
rânduit să fim înfiati mai dinainte prin Isus Cristos... Prin el (prin 
Cristos) avem răscumpărarea, prin sângele lui, iertarea păcatelor... Şi 
voi ati fost pecetluiti cu Duhul Sfânt, care fusese făgăduit şi care este 
o arvunà a moştenirii noastre (Ef 1,3-14). 


Textul ne spune că toată binecuvântarea, toată mântuirea, vine de la 

Tatăl (a Patre), prin Cristos (per Christum), care şi-a vărsat sângele 
pentru noi, în Duhul Sfânt (în Spiritu Sancto), care pecetluieşte, ne 
garantează mântuirea. lar noi ne întoarcem la Tatăl (ad Patrem) cu 
rugăciunea noastră de adoratie, de mulţumire, de cerere, pe aceeaşi cale. 
Citez pentru exemplificare aceeaşi scrisoare a sf. Pavel către efeseni: 
„Fiţi plini de Duh (Sfânt)... Multumiti totdeauna lui Dumnezeu Tatăl, 
pentru toate lucrurile, „în numele Domnului nostru Isus Cristos” (adică 
prin Isus Cristos) (Ef 5,18.20). 

Învățătura Scripturii îşi găseşte ecoul la sfinţii Părinţi ai Bisericii. 
Scrie sf. Grigore de Nyssa: „Orice lucrare care ajunge de la Dumnezeu 
la creatură... porneşte de la Tatăl, se continuă prin Fiul şi se desăvârşeşte 
în Duhul Sfânt” (Quod non sint tres dii). Şi traseul invers este descris 
astfel de sf. Irineu: „Aceasta este ordinea şi dispoziţia pentru cei care se 
mântuiesc...; ei înaintează parcurgând aceste etape: prin Duhul Sfânt 
ajung la Fiul şi prin Fiul urcă la Tatăl” (Adv. Haer. V, 36, 2). 


2. Sfânta Treime în liturgie 


Cu privire la Sf. Treime, liturgia reflectă la rândul ei Sf. Scriptură şi 
tradiția patristică inițială. 

Unitatea naturii divine este prezentă în textele liturgice. Liturgia 
foloseşte textele Vechiului Testament care vorbesc despre un Dumnezeu 
unic. Dar liturgia nu uită că acest Dumnezeu care s-a revelat în Vechiul 
Testament în unitatea naturii sale este un Dumnezeu în trei Persoane 
distincte, care s-a revelat în Noul Testament. 

De aceea, liturgia dă un sens trinitar textelor din Vechiul Testament pe 
care le foloseşte. De exemplu, încreştinează psalmii punând la sfârşitul 
fiecăruia doxologia trinitară: Slavă Tatălui şi Fiului şi Sf. Duh. Ca şi în 
Sf. Scriptură, în Noul Testament, liturgia scoate în evidenţă raporturile 
ad extra, extratrinitare, cu lumea, în lucrarea de mântuire pe care o 
înfăptuiesc cele trei Persoane divine, lăsând pe planul al doilea relațiile 
ad intra, intratrinitare, şi natura unică a celor trei Persoane. 

În acest sens, se poate spune că nu există în liturgie un cult al 
Dumnezeului unic, după cum nu există vreo sărbătoare dedicată unei 
singure Persoane din Sf. Treime: sărbătoarea Tatălui sau sărbătoarea 


124 DIALOG TEOLOGIC 5 (2000) 


Fiului ori sărbătoarea Duhului Sfânt, ci întotdeauna sunt celebrate 
acţiunile ad extra, lucrările de mântuire a lumii, înfăptuite de cele trei 
Persoane divine. 

În secolul al IV-lea, intervine o oarecare modificare în tradiţia 
liturgică. În această perioadă, a apărut erezia ariană care nega divinitatea 
lui Isus Cristos şi egalitatea sa cu celelalte Persoane divine. 

Ca reacţie, liturgia e preocupată să scoată mai bine în evidenţă 
structura ontologică, intimă a naturii divine, ca şi relaţiile intratrinitare, 
de exemplu egalitatea între Persoanele divine, spre a combate astfel 
erezia ariană. Fiindcă erezia ariană s-a născut şi a bântuit în Orient, 
această schimbare de perspectivă, această modificare a tradiţiei, a avut 
loc în liturgiile orientale iar în Occident, în acele liturgii care aveau 
contacte mai strânse cu Orientul, de pildă, liturgia spaniolă, cea galicană 
ŞI în cea ambroziană, şi mai puţin în liturgia romană, (având în vedere 
faptul că ereziile nu au avut niciodată priză la Roma). 

Să vedem cum apare Sfânta Treime concret în diferite sectoare ale 
liturgiei. 


3. Rugăciunile 


Potrivit regulii generale, rugăciunile sunt adresate Tatălui, prin Fiul, 
în Duhul Sfânt: ad Patrem, per Filium, in Spiritu Sancto. Conciliul din 
Hipona (393), la care sf. Augustin a luat parte ca simplu preot, a hotărât: 
„Cum altari assistitur, semper ad Patrem dirigatur oratio” (Când eşti la 
altar, întotdeauna rugăciunea să fie îndreptată către Tatăl). Rugăciunea 
începe cu apelativul Dumnezeule sau Doamne, adresat primei Persoane 
a Sfintei Treimi. Desigur că şi Fiul este Dumnezeu şi Duhul Sfânt este 
Dumnezeu, dar în rugăciunea liturgică apelativul Dumnezeule este 
rezervat primei Persoane a Sfintei Treimi. 

Iniţial, toate rugăciunile se încheiau cu formula scurtă: „Per Christum 
Dominum nostrum”. Ulterior, formula de încheiere s-a lungit, fiind 
menţionat şi Duhul Sfânt, devenind: „Per Dominum nostrum Iesum 
Christum Filium tuum, qui tecum vivit et regnat in unitate Spiritus 
Sancti, Deus, per omnia saecula saeculorum”. Este evident că formula 
prelungită apare ca reacţie la erezia ariană; în ea se exprimă credinţa 

corectă: unitatea naturii divine, egalitatea şi eternitatea celor trei 
Persoane divine. 

Şi tot ca reacţie la erezia lui Arius, spre a se arăta că Fiul este 
Dumnezeu ca şi Tatăl, acum încep să se facă excepţii de la regula 
respectată riguros mai înainte, adică rugăciunea nu este adresată exclusiv 
Tatălui, ci şi lui Isus Cristos: Doamne Isuse Cristoase. lar la aceste 
rugăciuni adresate Fiului a fost necesar să se schimbe şi formula de 
încheiere care devine: Qui vivis et regnas cum Deo Patre in unitate 
Spiritus Santi, Deus, per omnia saecula saeculorum. 

Această modificare a tradiţiei liturgice s-a făcut, cum am spus, în 
Orient, unde bântuia arianismul, şi foarte putin la Roma. În Liturghierul 
roman avem o mie de rugăciuni (colecte, asupra darurilor şi după 
împărtăşanie). Dintre acestea, numai 64 se adresează Fiului; din aceste 
64, 17 iniţial erau adresate Tatălui, iar ulterior au fost modificate, 
schimbându-li-se destinatarul. 


4. Doxologiile 


Doxologiile sunt rugăciuni de laudă şi preamărire. În Vechiul 
Testament şi, mai ales, în Noul Testament găsim doxologii la tot pasul. 
Din doxologiile biblice s-au născut doxologiile în liturgie. Liturgiile 
orientale, urmând în această privinţă liturgia iudaică, încheie orice 
rugăciune liturgică cu o doxologie. Liturgia romană nu a urmat această 
tradiție, dar a stabilit o doxologie ca încheiere pentru toate rugăciunile 
care compun canonul liturghiei: Prin Cristos, cu Cristos şi în Cristos, Tie 
Dumnezeule, Tată atotputernic, în unire cu Duhul Sfânt, toată cinstea şi 
mărirea în toţi vecii vecilor. Este o doxologie trinitară. 

De asemenea, Liturgia romană cunoaşte un număr de doxologii 
independente, care nu sunt legate de o altă rugăciune, de pildă: Gloria 
Patri, Te decet, Gloria in excelsis, Te Deum, toate urmând schema 
trinitară, inclusiv Gloria în excelsis Deo şi Te Deum care în prima parte 
se adresează Tatălui, în a doua Fiului şi se încheie cu menţionarea 
Duhului Sfânt. 

Urmând regula generală, doxologiile se adresau Tatălui, prin Fiul, în 
Duhul Sfânt: ad Patrem, per Filium, in Sancto Spiritu. Dar, din această 

formulare, arianii trăgeau concluzia că Fiul este subordonat, inferior, 
Tatălui. Din acest motiv, în secolele IV-V, formularea doxologiilor în 
Orient se schimbă. Gloria Patri per Filium in Spiritu Sancto devine 
Gloria Patri et Filio et Spiritu Sancto. Doxologia: Te decet laus, te decet 
hymnus, tibi gloria Deo Patri per Filium in Spiritu Sancto in saecula 
saeculorum devine Tibi gloria Deo Patri et Filio et Spiritui Sancto. 
Conjunctia „et” pune toate Persoanele divine pe picior de egalitate. 

Liturgia romană, din motive de solidaritate, să zicem, ecumenice, a 
preluat şi ea noua formulare antiariană a doxologiilor. 


5. Liturghia 


Sf. Liturghie este în mod esenţial structurată după schema trinitară: de 
la Tatăl prin Fiul în Duhul Sfânt şi la Tatăl prin Fiul în Duhul Sfânt. 

Această structură apare în partea centrală a liturghiei, numită 
rugăciune euharistică sau canon sau anaforà (de la introducerea la prefaţă 
până la doxologie inclusiv). 

Pentru exemplificare să luăm cea mai veche rugăciune euharistică care 
se cunoaşte. E cea din Traditio apostolica a sfântului Hipolit (cca. 220), 
din care provine actuala rugăciune euharistică II din liturghia romană: 


Îţi mulţumim, Dumnezeule, prin slujitorul tău iubit, Isus Cristos, pe 
care, în timpurile de pe urmă, ni l-ai trimis ca Mântuitor şi 
Răscumpărător şi crainic al voinţei tale; el este Cuvântul tău 
nedespàrtit, prin care ai creat totul şi pe care ai binevoit să-l trimiti din 
cer în sânul Fecioarei; el fiind zămislit în sânul ei, s-a întrupat şi s-a 
arătat ca Fiu al tău născut de la Duhul Sfânt din Fecioară. Împlinind 
voinţa ta si dobàndindu-ti un popor sfânt, el şi-a întins mâinile în timp 
ce pătimea pentru a-i elibera de suferinţe pe cei care au crezut în tine. 
Atunci când, vândut fiind, a fost dat de bună voie pătimirii, pentru a 
distruge moartea şi a rupe capcanele diavolului, pentru a învinge iadul, 
pentru a-i lumina pe cei drepți, pentru a restabili ordinea şi a vădi 
învierea, luând pâinea si multumind a zis: luaţi, mancati: acesta este 
trupul meu care se frânge pentru voi; de asemenea, luând potirul a zis: 
acesta este sângele meu care se varsă pentru voi. Când faceţi aceasta s-o 
faceţi ca memorial al meu. 

Făcând, aşadar, memorialul morţii şi învierii sale, îţi oferim această 

pâine şi acest potir, multumindu-ti că ne-ai făcut vrednici să stăm 
înaintea ta şi să-ţi slujim ca preoţi. Si te rugăm să-l trimiti pe Duhul tău 
Sfânt asupra ofrandei Sfintei Biserici. Unindu-i, dăruieşte tuturor celor 
care se împărtăşesc din aceste lucruri sfinte să se umple de Duhul Sfânt 
pentru întărirea credinţei lor întru adevăr ca să te lăudăm şi să te 
preamărim prin slujitorul tău, Isus Cristos, prin care să-ţi fie cinste şi 
mărire împreună cu Duhul Sfânt în Biserica ta sfântă, acum şi în vecii 
vecilor. Amin. 


Se poate observa clar structura trinitară şi lucrarea extratrinitară a celor 
trei Persoane: în prima parte, mântuirea ne vine de la Tatăl; ea se 
înfăptuieşte prin Fiul în a doua parte şi se desăvârşeşte în Duhul Sfânt în 
a treia parte. În finalul rugăciunii cinstea şi mărirea iau cale inversă: ele 
se îndreaptă spre Tatăl, prin Fiul, în Duhul Sfânt. 

Deşi formulate diferit, toate canoanele Liturghiei în Orient şi Occident 
urmează această structură trinitară. Erezia ariană a provocat şi aici ca 
reacţie unele modificări în sensul celor înfăptuite de doxologii, în scopul 
evidentierii egalităţii dintre Persoanele divine. 


6. Botezul şi mirul 


E uşor de observat structura trinitară a botezului. Felul în care se 
administra botezul în primele secole ale creştinismului este descris astfel 
de Hipolit în Traditio apostolica: 


După ce cel care trebuie să fie botezat a coborât în apă, cel care botează 
să pună mâna peste el şi să spună: „Crezi în Dumnezeu, Tatăl 
atotputernicul ?” Cel care este botezat să spună: „Cred”. Apoi să-l 
scufunde pentru prima dată, ținând mâna pe capul lui. 

Apoi să spună: „Crezi în Isus Cristos, Fiul lui Dumnezeu, născut de la 
Duhul Sfânt din Fecioara Maria, care s-a răstignit sub Pontiu Pilat, a 
murit (şi a fost îngropat), a treia zi a înviat din morţi, s-a suit la ceruri, 
şade de-a dreapta Tatălui şi va veni să judece pe cei vii şi pe cei morţi 
?” După ce a răspuns : „Cred”, să-l scufunde pentru a doua oară. 
Apoi să spună iarăşi: „Crezi în Duhul Sfânt prezent în sfânta Biserică 
spre învierea trupului ?” Cel care e botezat să spună: „Cred” şi să-l 
scufunde pentru a treia oară”. 

Din această triplă mărturisire de credinţă de la botez avea să se 
dezvolte ulterior Simbolul apostolilor şi Crezul niceno — 
constantinopolitan pe care îl recităm la liturghie. Aceasta era, 
pretutindeni, în primele veacuri ale Bisericii, unica formă de administrare 
a botezului. 

Din intenția vădită de a combate arianismul, în jurul anului 350, apar 
două formule recitate după tripla mărturisire de credință şi tripla 
scufundare: „Se botează X în numele Tatălui şi al Fiului şi al Sfântului 
Duh” şi „Eu te botez în numele Tatălui şi al Fiului şi al Sfântului Duh”. 
Prima formulă s-a impus în liturgia orientală imediat. A doua, s-a impus 
în Occident abia după secolul al VIII-lea. 

Mirul este o întărire, o consolidare şi o pecetluire a botezului. Această 
consolidare a ceea ce au înfăptuit cele trei Persoane divine la botez apare 
nu atât în formula de miruire: ,,X, primeşte pecetea Duhului Sfânt care 
îţi este dăruit”, cât mai ales în rugăciunea rostită înainte de ungere. 


7. Pocàinta 


În forma în care se administrează în prezent sacramentul pocàintei, 
caracterul trinitar este exprimat de două ori în formula de dezlegare: 
„Dumnezeu, Tatăl îndurărilor care a împăcat lumea cu sine prin moartea 
şi învierea Fiului său şi a trimis pe Duhul Sfânt spre iertarea păcatelor, 
prin puterea acordată Bisericii să-ţi dăruiască iertare şi pace. lar eu te 
dezleg de păcatele tale în numele Tatălui şi al Fiului şi al Sfântului Duh”. 


8. Sacramentaliile - ierurgiile 


Caracterul trinitar al sacramentaliilor sau binecuvântărilor apare atât 
în rugăciunile pentru diferite binecuvântări, de exemplu, la 
binecuvântarea untdelemnului pentru bolnavi, la binecuvântarea altarului 
sia bisericii, la consacrarea fecioarelor, cât şi în invocarea Sfintei Treimi 
care însoţeşte semnul crucii cu care se dă binecuvântarea: în numele 
Tatălui şi al Fiului şi al Sfântului Duh. 

Intervenţiile extratrinitare ale celor trei Persoane divine apar foarte 
clar, de pildă, în rugăciunea de recomandare a sufletului: “Suflete creştin, 
părăseşte această lume, în numele lui Dumnezeu Tatăl atotputernicul care 

te-a creat, în numele lui Isus Cristos, Fiul Dumnezeului celui viu care a 
pătimit pentru tine, în numele Duhului Sfânt care a fost revărsat în tine”. 


9. Ciclurile liturgice 


Anul liturgic are două cicluri fundamentale: ciclul pascal şi ciclul 
Crăciunului. Ambele au o structură trinitară, scoțând în evidenţă, în 
ordinea şi după schema cunoscută, intervenţiile fiecărei Persoane divine 
în istoria mântuirii lumii. Ciclul pascal începe cu Miercurea cenuşii şi se 
încheie cu Rusaliile. 

În prima parte a ciclului, de la Miercurea cenușii până la duminica 
Patimilor (Florii), textele liturgice îşi îndreaptă atenţia spre Tatăl care 
creează lumea, îl creează pe om; după ce omul cade în păcat, promite şi 
pregăteşte în Vechiul Testament mântuirea lumii. 

În a doua parte a ciclului liturgic, de la Duminica Patimilor la Înălţare, 
în textele şi celebrările liturgice vine în prim plan Isus Cristos care 
realizează planul de mântuire al Tatălui prin patima, moartea, învierea şi 
înălţarea sa la cer. 

În a treia fază a ciclului pascal, de la Înàltare la Rusalii, liturgia îşi 
îndreaptă atenţia spre Duhul Sfânt care continuă în lume lucrarea de 
mântuire înfăptuită de Cristos. 

În prima duminică după Rusalii, avem în liturgia romană solemnitatea 
Sfintei Treimi. Această sărbătoare a apărut în unele părţi ale Imperiului 
carolingian în secolele VIII-X. Roma a respins-o multă vreme. A fost 
aprobată pentru întreaga Biserică abia în 1334 de papa loan al XXII-lea. 

Deoarece liturgia nu celebrează dogme sau adevăruri de credință 
abstracte, ci adevăruri de credinţă concretizate în fapte de mântuire, 
solemnitatea Sfintei Treimi trebuie considerată ca un rezumat al 
lucrărilor de mântuire înfăptuite de cele trei Persoane divine celebrate în 
cele trei faze ale ciclului pascal. 

Al doilea ciclu al anului liturgic, ciclul Crăciunului — din prima 
duminică a Adventului până la Botezul Domnului - are aceeaşi structură. 

În prima fază, în Advent, în centrul liturgiei e Tatăl care în Vechiul 
Testament prevesteşte şi pregăteşte venirea Fiului său. 

În a doua fază — de la Crăciun până la Botezul Domnului — liturgia 
celebrează naşterea şi viaţa lui Isus până la începerea activităţii publice. 

Ciclul se încheie cu Botezul Domnului, când Duhul Sfânt coboară şi 
rămâne asupra lui Isus, însoţindu-l şi impulsionându-l în tot cursul vieţii 
sale publice. 

În încheiere, putem spune că liturgia are un dublu scop. Pe de o parte, 
prin celebrările liturgice lucrarea de mântuire continuă să vină la noi de 
la Tatăl, prin Fiul, în Duhul Sfânt, pe de altă parte, adoratia, multumirea, 
rugăciunea noastră se îndreaptă fără încetare spre Tatăl, prin Fiul, în 
Duhul Sfânt ca răspuns la lucrarea de mântuire. 

Prin liturgie, creştinul trăieşte astfel într-un contact intim si permanent 
cu cele trei Persoane ale Sfintei Treimi. 

Acestea sunt cele două dimensiuni ale liturgiei: dimensiunea 
descendentă, coborâtoare, catabazică şi dimensiunea ascendentă, 
urcătoare, anabazică. 

Riassunto 


La via per cui Dio viene a noi e noi andiamo a Dio non è lasciata alla 
nostra scelta, ma è segnata da Dio stesso. La rivelazione ci ammonisce 
che ogni bene ci viene dal Padre, per mezzo del suo Figlio incarnato, 
Gesù Cristo, nella presenza dello Spirito Santo e tutto deve ritornare al 
Padre per mezzo del Figlio incarnato, Gesù Cristo, nella presenza dello 
Spirito Santo e tutto deve ritornare al Padre per mezzo del del Figlio 
incarnato, Gesù Cristo, nella presenza dello Spirito Santo. A Patre, per 
Filium eius, Jesum Christum, in Spiritu Sancto, ad Patrem, per Filium 
eius, Jesum Christum, in Spiritu Sancto: sotto questo aspetto il Nuovo 
Testamento, specie S. Paolo e S. Giovanni, parla dalla Trinità. 

Un secondo fatto: la preocupazione primaria dalla Scrittura non è di 
sapere cos'è la Trinità in se stessa, la sua struttura interna, 
intratrinitaria, ma piuttosto di conoscere quali sono le relazioni delle tre 
Persone divine col mondo, le relazioni ,,ad extra”. 

Questa prospettiva è presente nella tradizione patristica: ,,Il Padre fa 
tutto per mezzo del Verbo nello Spirito Santo” (S. Atanasio). 

La liturgia adotta la visuale della Scrittura e della tradizione patristica, 
seguendo lo schema: ,,a, per, in, ad”. 

La liti antiariana hanno ocasionato alcune modifiche nelle liturgie, nel 
senso che viene moltiplicato l’affermazione della ugualianza 
intratrinitaria delle Persone stesse, ugualianza negata appunto 
dall’eresia ariana. Cosi l’antica dossologia Gloria Patri per Filium in 
Spiritu Sancto, interpretata dagli ariani in senso di subordinazione del 
Figlio al Padre, diventa: Gloria Patri et Filio et Spiritui Sancto. Le 
orazioni indirizzate prima tutte al Padre, ora vengono indirizzate anche 
al Figlio. 

La struttura trinitaria della preghiera cristiana è evidente in tutti i settori 
della liturgia. 

Tutte le preghiere eucaristiche o anafore hanno una struttura trinitaria. 
La struttura trinitaria appare negli inni Gloria in excelsis Deo, Te deum 
ecc., in tutti i sacramenti e sacramentali; è evidente sopratutto nella 
professione di fede battesimale e nei simboli della fede da essa 
provenienti. 

La struttura trinitaria è presente nei due cicli dell’ anno liturgico: il 
ciclo liturgico pascquale e quellor natalizio. Nella prima parte del ciclo 

al primo piano dell’attuazione della liturgia è il Padre che promise il 
Redentore e preparò la redenzione nell’ Antico Testamento. Nella 
seconda parte del ciclo il primo piano passa la realizzazione della 
redenzione portataci da Cristo. Nell’ultima fase del ciclo è, finalmente, 
lo Spirito Santo che balza al primo piano dell’attenzione della liturgia. 


